Ο **Άντζελο Σκιάβιο** (ιταλικά: Angelo Schiavio) (15 Οκτωβρίου 1905 – 17 Σεπτεμβρίου 1990) ήταν Ιταλός ποδοσφαιριστής, ο οποίος αγωνιζόταν ως επιθετικός. Πέρασε ολόκληρη την καριέρα του στη Μπολόνια ΦΚ 1909, τον σύλλογο της πόλης όπου γεννήθηκε και πέθανε. Κέρδισε τέσσερα πρωταθλήματα με τον σύλλογο και είναι ο κορυφαίος σκόρερ όλων των εποχών της ομάδας. Κατέκτησε το Παγκόσμιο Κύπελλο του 1934 με την Εθνική Ιταλίας, τερματίζοντας ως ο δεύτερος σκόρερ της διοργάνωσης. Επίσης, κέρδισε το Διεθνές Κύπελλο Κεντρικής Ευρώπης 1927–30 και 1933–35 και επίσης το χάλκινο μετάλλιο με την Ιταλία στους Θερινούς Ολυμπιακούς Αγώνες του 1928. Μετά την αποχώρησή του, ήταν προπονητής της Μπολόνια και έπειτα της Εθνικής Ιταλίας.

Θεωρούμενος ως ένας από τους σπουδαιότερους επιθετικούς της Ιταλίας, ήταν ένας γρήγορος, παραγωγικός, ισχυρός και τεχνικά ταλαντούχος επιθετικός. Το 2012, εισήχθη στο Hall of Fame του Ιταλικού Ποδοσφαίρου.

Ο Σκιάβο, ο οποίος απεβίωσε στις 17 Σεπτεμβρίου 1990 σε ηλικία 84 ετών στο νοσοκομείο Μαλπίγκι της Μπολόνια, ήταν επίσης ο τελευταίος επιζών παίκτης από την ομάδα της Ιταλίας που κέρδισε το Παγκόσμιο Κύπελλο του 1934.

Σταδιοδρομία σε συλλόγους
-------------------------

Ο Σκιάβιο πέρασε ολόκληρη την καριέρα του στην Μπολόνια ΦΚ 1909. Ξεκίνησε την καριέρα του με την πρώτη ομάδα κατά τη διάρκεια της σεζόν 1922–23, παίζοντας σε 6 αγώνες πρωταθλήματος (11 συνολικά) και σκοράροντας 6 γκολ. Έκανε το ντεμπούτο του για τον σύλλογο το 1923, σε ηλικία 17 ετών. Εκείνη την εποχή, το ιταλικό πρωτάθλημα ήταν οργανωμένο σε πολλές διαφορετικές περιφερειακές ομάδες. Συνέχισε να παίζει (και να σκοράρει) κανονικά για τη Μπολόνια, μπήκε μόνιμα στην αρχική ενδεκάδα σε ηλικία 19 ετών και το 1925 η Μπολόνια κέρδισε το πρώτο πρωτάθλημα στην ιστορία της, ενώ ο Σκιάβιο συνέβαλε στη κατάκτηση του τίτλου με 16 γκολ σε 27 αγώνες. Η τελευταία σεζόν που παίχτηκε σε αυτήν την μορφή ομίλων ήταν η σεζόν 1928–29. Εκείνη τη σεζόν, η Μπολόνια κέρδισε το δεύτερο της πρωτάθλημα, με τον Σκιάβιο να έχει κατά μέσο όρο περισσότερο από ένα γκολ ανά αγώνα με 30 γκολ σε 26 παιχνίδια – την πιο παραγωγική του εγχώρια σεζόν.

Η σεζόν 1929-30 είδε την έλευση της μορφής Σέριε Α. Ο Σκιάβιο έπαιξε στον πρώτο του αγώνα στη Σέριε Α εκτός έδρας εναντίον της Λάτσιο στις 6 Οκτωβρίου 1929 – μια ήττα με 3–0 για τη Μπολόνια. Το πρώτο του γκολ στη Σέριε A ήρθε στις 13 Νοεμβρίου εκείνου του έτους, σε μια εντός έδρας ισοπαλία με 2-2 με την Τριεστίνα. Τη σεζόν 1931–32 σημείωσε 25 γκολ, που τον οδήγησαν να κερδίσει το βραβείο Καποκανονιέρε για τον πρώτο σκόρερ στη Σέριε A. Η Μπολόνια κέρδισε άλλα δύο πρωταθλήματα το 1936 και το 1937, αν και ο Σκιάβιο έπαιξε μόνο σε δύο παιχνίδια στην τελευταία κατάκτηση. Η τελευταία σεζόν του Σκιάβιο ήταν το 1938–39, όταν έκανε 6 εμφανίσεις στο πρωτάθλημα, χωρίς να καταφέρει να σκοράρει.

Σημαντική προσωπικότητα στην ιστορία του συλλόγου, ο Σκιάβιο πέρασε 16 σεζόν με την Μπολόνια, κατακτώντας τέσσερα πρωταθλήματα. Έκανε 361 συμμετοχές για τον σύλλογο συνολικά, σημειώνοντας 249 γκολ και ένα ρεκόρ συλλόγου με 242 γκολ στο ιταλικό πρωτάθλημα, 109 από τα οποία σημειώθηκαν στη μορφή Serie A.

Εθνική ομάδα
------------

 Ο Σκιάβιο σκοράρει εναντίον της Τσεχοσλοβακίας στον τελικό του Παγκοσμίου Κυπέλλου του 1934.
Ο Σκιάβιο έκανε το ντεμπούτο του για την Εθνική Ιταλίας το Νοέμβριο του 1925, όταν ήταν 20 ετών. Σημάδεψε την περίσταση σημειώνοντας και τα δύο γκολ σε μια νίκη με 2–1 επί της Γιουγκοσλαβίας στην Πάντοβα. Συμμετείχε στους Ολυμπιακούς Αγώνες του 1928, σημειώνοντας 4 γκολ σε 4 αγώνες, καθώς η Ιταλία κέρδισε το χάλκινο μετάλλιο. Στη συνέχεια, κέρδισε το Διεθνές Κύπελλο Κεντρικής Ευρώπης 1927–30 και το Διεθνές Κύπελλο Κεντρικής Ευρώπης 1933–35.

Ο Σκιάβιο έπαιξε επίσης καθοριστικό ρόλο στην κατάκτηση του Παγκοσμίου Κυπέλλου του 1934 από την Ιταλία, το πρώτο στην ιστορία της. Υποστηριζόμενος από παίκτες όπως ο Λούις Μόντι και ο Τζουζέπε Μεάτσα, σημείωσε συνολικά 4 γκολ, τερματίζοντας ως ο δεύτερος σκόρερ της διοργάνωσης. Η FIFA αρχικά πίστωσε στον Σκιάβιο ως έναν από τους τρεις κοινούς πρώτους σκόρερ στη διοργάνωση (μαζί με τον Τσεχοσλοβάκο Όλντσιχ Νεγέντλι και τον Γερμανό Έντμουντ Κόνεν). Ωστόσο, η FIFA το αναθεώρησε το Νοέμβριο του 2006, δίνοντας στον Νεγέντλι ένα πέμπτο γκολ και τον τίτλο του πρώτου σκόρερ. Ο Σκιάβιο άνοιξε τον λογαριασμό του στη διοργάωση με ένα χατ τρικ στον εναρκτήριο αγώνα εναντίον των ΗΠΑ στις 27 Μαΐου, ο οποίος περιελάμβανε το πρώτο γκολ της Ιταλίας στο Παγκόσμιο Κύπελλο. Ο αγώνας έληξε τελικά με νίκη 7-1 υπέρ των Ιταλών. Παρά την παραγωγική του εμφάνιση στο πρώτο παιχνίδι της Ιταλίας, δεν κατάφερε να σκοράρει σε κανένα από τα επόμενα δύο παιχνίδια που έπαιξε η Ιταλία για να φτάσει στον τελικό.

Στον τελικό, η Τσεχοσλοβακία προηγήθηκε, αλλά ένα γκολ του Ραϊμούντο Όρσι στα τελευταία λεπτά ισοφάρισε το παιχνίδι. Στο 5ο λεπτό της παράτασης, παρά έναν τραυματισμό του, ο Σκιάβιο σκόραρε έπειτα από σέντρα του Ενρίκε Γκουάιτα – αυτό το γκολ τελικά αποδείχθηκε καθοριστικό, καθώς το τελικό σκορ ήταν 2–1. Μετά το γκολ λιποθύμησε για λίγο από κούραση. Αυτός ήταν το τελευταίο γκολ και παιχνίδι του Σκιάβιο για την Ιταλία, καθώς οι συνεχόμενοι τραυματισμοί τον κράτησαν εκτός ομάδας.

Συνολικά, ο Σκιάβιο κατέγραψε 21 συμμετοχές με την εθνική ομάδα, σημειώνοντας 15 γκολ.

Στυλ παιχνιδιού
---------------

Θεωρούμενος ως ένας από τους σπουδαιότερους επιθετικούς της Ιταλίας και ένας από τους καλύτερους παίκτες της Μπολόνια όλων των εποχών, ο Σκιάβιο είχε ύψος 178 εκ. και βάρος 69 κ.. Έφτιαξε το όνομά του ως γρήγορος και δυνατός επιθετικός, με καλή τεχνική και ικανότητες στο ντριμπλάρισμα. Ήταν επίσης γνωστός για τον ρυθμό του, τις αντιδράσεις του και την επιθετική του κίνηση, που του επέτρεψαν να χάσει τους αμυντικούς του και να κάνει τρεξίματα για να νικήσει την αμυντική γραμμή και να βγει στο τέλος των πασών. Πολυγραφότατος σκόρερ, ήταν ακριβής και δυνατός γκολτζής και με τα δύο πόδια και συχνά χρησιμοποιούσε σωματική δύναμη για να σκοράρει. Επιπλέον, ήταν ένας ευέλικτος ομαδικός παίκτης και ήταν γνωστός για την προθυμία του να παίξει σε πολλές άλλες επιθετικές θέσεις, συμπεριλαμβανομένου του αριστερού εξτρέμ, ή ακόμη και ως πλάγιου επιθετικού, μερικές φορές, που ήταν γνωστός ως ο ρόλος *mezzala* εκείνη την εποχή στην ιταλική ορολογία ποδοσφαίρου. Παρά τις ικανότητές του, ωστόσο, πάλεψε με τραυματισμούς σε όλη την καριέρα του.

Στατιστικά σταδιοδρομίας
------------------------

### Εθνική ομάδα

Πηγές:

| Εθνική Ιταλίας |
| --- |
| Έτος | Συμ. | Γκολ |
| 1925 | 1 | 2 |
| 1926 | 2 | 1 |
| 1927 | 1 | 0 |
| 1928 | 5 | 4 |
| 1929 | 3 | 0 |
| 1930 | 0 | 0 |
| 1931 | 0 | 0 |
| 1932 | 1 | 0 |
| 1933 | 4 | 4 |
| 1934 | 4 | 4 |
| Σύνολο | 21 | 15 |

Διακρίσεις
----------

### Συλλογικές

#### Μπολόνια

* Σέριε Α: 1924–25, 1928–29, 1935–36, 1936–37
* Μιτρόπα Καπ: 1932, 1934
* Διεθνές Τρόπαιο Universal Expo του Παρισιού: 1937

### Εθνική ομάδα

#### Ιταλία

* Παγκόσμιο Κύπελλο: 1934
* Διεθνές Κύπελλο Κεντρικής Ευρώπης: 1927–30, 1933–35
* Θερινοί Ολυμπιακοί Αγώνες: 1928

### Ατομικές

* Κορυφαίος σκόρερ της Σέριε Α: 1931–32 (25 γκολ)
* Αργυρό Παπούτσι του Παγκοσμίου Κυπέλλου: 1934
* Hall of Fame Ιταλικού Ποδοσφαίρου: 2012 (μεταθανάτια)

Παραπομπές
----------

1. ↑  «Angelo Schiavio». *Olympedia*. Ανακτήθηκε στις 12 Σεπτεμβρίου 2021.
2. 1 2 3 4  Marino Bortoletti. «Schiavio, Angelo» (στα Ιταλικά). Treccani: Enciclopedia dello Sport. Ανακτήθηκε στις 19 Αυγούστου 2015.
3. 1 2 3 4 5 6  «1934 Italia: Capitolo VII: Ritratti dei Campioni del Mondo» (στα Ιταλικά). Storie di Calcio. Αρχειοθετήθηκε από το πρωτότυπο στις 20 Απριλίου 2016. Ανακτήθηκε στις 6 Μαΐου 2016.
4. 1 2 3 4 5  Sbetti, Nicola. «SCHIAVIO, Angelo in "Dizionario Biografico"» (στα Ιταλικά). www.treccani.it. Ανακτήθηκε στις 19 Νοεμβρίου 2021.
5. 1 2 3 4 5  «Il 15 ottobre 1905 nasceva Angelo Schiavio, Campione del Mondo 1934» (στα Ιταλικά). VivoAzzurro.it. 15 Οκτωβρίου 2014. Ανακτήθηκε στις 6 Μαΐου 2016.
6. ↑  «American Bert Patenaude credited with first hat trick in FIFA World Cup™ history». FIFA. Αρχειοθετήθηκε από το πρωτότυπο στις 16 Νοεμβρίου 2006.
7. ↑  «Azzurri strike gold». Football Italia. Ανακτήθηκε στις 6 Μαΐου 2016.
8. 1 2  Santangelo, Roberto (4 Ιουνίου 2018). «RACCONTI MONDIALI – 1934: l'Italia trionfa in casa sotto gli occhi del Duce» (στα Ιταλικά). 90min.com. Αρχειοθετήθηκε από το πρωτότυπο στις 30 Νοεμβρίου 2022. Ανακτήθηκε στις 19 Νοεμβρίου 2021.
9. 1 2  «Angelo Schiavio: dal Bologna al tetto Mondiale» (στα it). *Tutto Sport*. 15 Οκτωβρίου 2019. Αρχειοθετήθηκε από το πρωτότυπο στις 2021-11-19.. Ανακτήθηκε στις 19 Νοεμβρίου 2021.
10. ↑  «Schiavio, Angelo» (στα Ιταλικά). FIGC. Αρχειοθετήθηκε από το πρωτότυπο στις 24 Σεπτεμβρίου 2015. Ανακτήθηκε στις 19 Αυγούστου 2015.
11. ↑  Baccolini, Luca (17 Σεπτεμβρίου 2020). «Trent'anni fa moriva Angelo Schiavio, il più grande calciatore della storia del Bologna» (στα it). *la Repubblica*.. Ανακτήθηκε στις 19 Νοεμβρίου 2021.
12. ↑  Pagnoni, Elia (14 Οκτωβρίου 2005). «L'uomo che ci regalò il primo mondiale» (στα it). *il Giornale*.. Ανακτήθηκε στις 19 Νοεμβρίου 2021.
13. ↑  «Angelo Schiavio - Goals in International Matches». Αρχειοθετήθηκε από το πρωτότυπο στις 9 Σεπτεμβρίου 2006. Ανακτήθηκε στις 16 Ιουνίου 2006.
14. 1 2  «Angelo Schiavio» (στα Ιταλικά). Ανακτήθηκε στις 19 Αυγούστου 2015.
15. ↑  Roberto Di Maggio· Igor Kramarsic· Alberto Novello (11 Ιουνίου 2015). «Italy - Serie A Top Scorers». Rec.Sport.Soccer Statistics Foundation. Ανακτήθηκε στις 2 Δεκεμβρίου 2015.
16. ↑  «Hall of fame, 10 new entry: con Vialli e Mancini anche Facchetti e Ronaldo» [Hall of fame, 10 new entries: with Vialli and Mancini also Facchetti and Ronaldo] (στα Ιταλικά). La Gazzetta dello Sport. 27 Οκτωβρίου 2015. Ανακτήθηκε στις 27 Οκτωβρίου 2015.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Άντζελο Σκιάβιο** |

* Sports Illustrated World Cup Hall of Fame Αρχειοθετήθηκε 2005-09-12 στο Wayback Machine.
* Στατιστικά της Εθνικής Ομάδας Άντζελο Σκιάβιο από το RSSSF
* (Αγγλικά) Ολυμπιακό προφίλ  Άντζελο Σκιάβιο στο *sports-reference.com*
* Άντζελο Σκιάβιο στη Διεθνή Ολυμπιακή Επιτροπή

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ποδόσφαιρο
* Πύλη:Ιταλία
 |

 |